Spoštovana predsednica Ursula von der Leyen, 
spoštovani predsednik Emmanuel Macron, 
spoštovani predsednik vlade Antonio Costa, 
dragi Evropejci in Evropejke, 


ponosna sem, da sem danes tukaj, saj je to mejnik v tej edinstveni pobudi aktivnega 
državljanstva. V grajenju Evrope. V utrjevanju naših temeljev za prihodnost. 


Številni govori, ki smo jih slišali danes, prinašajo enako sporočilo: prihodnost Evrope še ni 
zapisana. Kako se bo odvila, pa je odvisno od vas — od vseh nas. 


Naša razprava je dobila novo razsežnost po 24. februarju, ko je ruski predsednik Putin s svojo 
vojsko napadel Ukrajino. To dejanje, primerljivo s srednjeveškimi napadi, je spremenilo svet. 


Svet po 24. februarju je zelo drugačen. Predvsem nevarnejši. Spremenila se je tudi vloga 
Evrope v njem. Ne smemo več izgubljati časa. 


Naš dosedanji in prihodnji odziv na invazijo je tudi preizkus naših vrednot. Naša enotnost in 
odločnost sta zmedli kritike in nas navdali s ponosom, da smo Evropejci. To mora biti naš načrt 
za prihodnost. 


Vendar je v tem trenutku Ukrajina še vedno zasedena. Ljudje še naprej umirajo ob vsesplošnem 
bombardiranju. Nadaljujejo se posilstva žensk. Več milijonov ljudi je že pobegnilo, več jih še 
bo. Več jih je še vedno ujetih v predorih pod Mariupoljem. 


Ukrajinci se za pomoč obračajo na Evropo. Vedo namreč to, kar ve tudi na milijone Evropejcev, 
ki so pol stoletja živeli pod jarmom za železno zaveso: Evropa je edina rešitev, alternativ ni. 


Prihodnost Evrope pa je povezana s prihodnostjo Ukrajine. Grožnja, ki smo ji priča, je realna. 
In če nam je ne uspe odvrniti, bodo posledice daljnosežne. 


Sprašujem se: kako bo zgodovina presojala naša dejanja? Ali se bodo prihodnje generacije 
učile o zmagi multilateralizma nad izolacionizmom? O utrjevanju vzajemne odvisnosti med 
narodi in ljudmi, ki so ponosni na razlike — kot je dejala govornica pred mano —, a se hkrati 
zavedajo, da je v tem novem svetu prihodnost lahko le skupna? 


To je naloga vseh nas. To je naša odgovornost. In danes vam želim sporočiti, da se bo Evropski 
parlament boril za močnejšo Evropo in za vse, kar Evropa pomeni: za svobodo, demokracijo, 
pravno državo, pravičnost, solidarnost in enake možnosti. 


To pomeni tudi, da moramo bolj prisluhniti drugim, kot pa govoriti sami. Pri tej nalogi gre za 
vas. Gre za projekt, namenjen ljudem v vaseh, mestih in regijah po vsej Evropi. 


Evropa je lahko ponosna na svojo zgodovino. Ustvarili smo skupni trg, omogočili številnim 
državam, da so se nam pridružile, uvedli splošne volitve, odpravili notranje meje, ustvarili 
skupno valuto in v naše temeljne pogodbe vključili temeljne pravice. Evropski projekt je 
zgodba o uspehu. Morda ni popoln, vseeno pa smo nekakšen temelj liberalne demokracije, 
osebnih svoboščin, svobode misli, varnosti in zaščite. To navdihuje milijone ljudi v Evropi in 
po svetu. 


Ta konferenca pa kaže tudi na to, da obstaja razkorak med pričakovanji ljudi in tem, kaj lahko 
Evropa trenutno doseže. Zato mora biti naš naslednji korak sklic konvencije. Evropski 
parlament bo pri tem vztrajal, saj z nekaterimi zadevami preprosto ne moremo več odlašati. 


Med njimi je obramba. Potrebujemo novo varnostno in obrambno politiko, saj vemo, da 
potrebujemo drug drugega in da smo ranljivi, kadar stojimo sami. Pri tem nam ni treba izumljati 
nič novega. Sedanja zavezništva lahko dopolnimo in nadgradimo, namesto da tekmujemo z 
njimi. 


Urgentno je tudi vprašanje energije. Še vedno smo preveč odvisni od avtokratov. Še vedno 
obstajajo energetski otoki. Da bi se lahko ločili od Kremlja in vlagati v alternativne vire 
energije, se moramo med seboj podpirati. Zavedamo se, da gre pri energiji iz obnovljivih virov 
tako za varnost kot za okolje. A to lahko storimo le skupaj. 


Med kritičnimi zadevami so tudi podnebne spremembe. V svetovnem spoprijemanju s tem 
izzivom današnje generacije je Evropa častno prevzela vodilno vlogo. 


Še ena neodložljiva zadeva je zdravje, kjer moramo upoštevati izkušnje, pridobljene med 
pandemijo, povezati naše zdravstvene sisteme ter poskrbeti za izmenjavo informacij in 
združevanje virov. Ko se bo pojavil nov virus, mu ne moremo dovoliti, da spet zaustavi naša 
življenja. Nanj se ne smemo odzvati nagonsko in spet postavljati meja iz preteklosti. 


Prednostno je treba razmišljati tudi o našem gospodarskem modelu, v katerem moramo 
poskrbeti za dovolj prožnosti, a pri tem ne vezati rok prihodnjim generacijam. Zmožni smo 
ustvariti delovna mesta, ki jih potrebujemo za uspešno gospodarstvo. 


Tudi migracije so ena od nujnih tem. K ot smo slišali v videoposnetkih in pričevanjih, še vedno 
potrebujemo sistem, ki bo pravičen do tistih, ki potrebujejo zaščito, ter hkrati trden nasproti 
tistim, ki zaščite ne potrebujejo, in odločen nasproti tistim, ki zlorabljajo najranljivejše. 


Prednostna naloga je tudi enakost in solidarnost. Evropa mora ostati prostor, kjer je vsak lahko, 
kar želi, in kjer rojstvo, spol ali spolna usmerjenost oseb ne vpliva na njihove možnosti. Ostati 
mora Evropa, ki se zavzema za naše pravice — zaradi žensk, manjšin in nas vseh. V njej ne sme 
nihče ostati prezrt. 


Želim, da Evropa na vseh teh in še drugih področjih prevzame vodilno vlogo. Če ne bo, bo to 
vlogo preprosto prevzel kdo drug. 


Dragi Evropejci in Evropejke, 


na konferenci o prihodnosti Evrope je sodelovalo več sto tisoč ljudi iz vse Evrope. To je bila 
intenzivna izkušnja, ki je skozi mesece razprav in vnetih debat pokazala moč participativne 
demokracije. Zahvaljujem se vam, da zaupate obljubi, ki jo je dala Evropa. 


Za vodenje konference se posebej zahvaljujem Guyju Verhofstadtu in Dubravki Šuica ter več 
predsedujočim Svetu — predsedniku vlade Antóniu Costi in ministru Clementu Beaunu, ki sta 
danes tukaj z nami. Zahvaljujem se tudi našemu pokojnemu predsedniku Davidu Sassoliju, ki 
bi bil danes nadvse ponosen. Vse to seveda ne bi bilo mogoče brez zaposlenih v Evropskem 
parlamentu in drugih institucijah, ki so na res prizadevno podpirali, zato vas prosim, da se jim 


zahvalite in jim zaploskate. Vsem vam se zahvaljujem, da ste verjeli v to pobudo, da se 
zavzemate za Evropo in da ste cinikom dokazali, da nimajo prav. 


Lažje je biti ciničen, populističen in se zapreti vase, vendar moramo pokazati, za kaj zares gre 
pri tem populizmu, cinizmu in nacionalizmu: gre za lažno upanje, prodajajo pa ga tisti, ki sami 
nimajo odgovorov. Tisti, ki se bojijo stopiti na trdo in dolgo pot napredka. 


Evrope nikoli ni bilo strah. Čas je, da stopimo naprej, ne nazaj. 


Spet je nastopil odločilen trenutek za evropsko povezovanje in noben predlog za spremembo 
ne bi smel veljati za preveč drznega. Sprejeti bi morali kakršen koli proces, ki nam bo 
omogočil, da dosežemo, kar želimo. 


Kot študentka sem se vključila v politiko, ker sem verjela, da je prostor moje generacije Evropa. 
To še vedno verjamem. V naših očeh ni Evrope, ki je stara, in druge, ki je nova, in prav tako 
ne velikih in majhnih držav. Zavedamo se, da ideje presegajo geografske meje. 


Trenutek, ko se je pred 18 leti EU pridružilo 10 držav, tudi moja, bo vedno ostal z mano. Šteli 
smo sekunde do polnoči, ko je napočil 1. maj, in v prepričanju ljudi je bilo čutiti veselje, upanje 
in zavzetost. Danes se na nas z enakim upanjem obračajo ljudje v Ukrajini, Gruziji, Moldaviji 
in še vedno tudi na Zahodnem Balkanu. Seveda mora vsaka država slediti svoji poti, vendar se 
ne smemo bati sprostiti vseh moči Evrope, da bi izboljšali življenje ljudi, kot se je to zgodilo v 
moji državi. 

V letu, posvečenem mladim, smo danes, na dan Evrope, zbrani na sedežu Evropskega 
parlamenta v Strasbourgu. Ni kraja, ki bi bolje simboliziral moč demokracije in moč Evrope, 
da skupaj naredi naslednji korak. 


To je trenutek, ko se moramo odzvati klicu Evrope. To je naš trenutek. 


Hvala. 


